ডিমলা (নীলফামারী) : গর্জে ওঠা তিস্তা নদীর পানি মঙ্গলবার সকাল ৯টায় বিপদসীমার দুই সেন্টিমিটার নিচে নেমে এসেছে। ভারী বর্ষণ ও উজানের ঢলে সোমবার সন্ধ্যা ৬টার পর দফায় দফায় বৃদ্ধি পেয়ে বিপদসীমা ৫২ দশমিক ৬০ মিটার অতিক্রম করে রাত ১১টা পর্যন্ত দেশের সর্ববৃহৎ সেচ প্রকল্প তিস্তা ব্যারেজ ডালিয়া পয়েন্টে ২০ সেন্টিমিটার (৫২ দশমিক ৮০ মিটার) ওপর দিয়ে প্রবাহিত হয়েছিল। বিষয়টি নিশ্চিত করেন ডালিয়া পানি উন্নয়ন বোর্ডের নির্বাহী প্রকৌশলী রফিকুল আলম চৌধুরী। তিনি জানান, উজানের ঢল কমে আসায় পরিস্থিতি উন্নতি ঘটছে। তবে সতর্কতায় তিস্তা ব্যারেজের ৪৪টি জলকপাট খুলে রাখা হয়েছে।